OBH 4167/1999.
Az állampolgári jogok országgyűlési biztosa általános helyettesének jelentése
Előadó: dr. Izafé Éva

Az eljárás megindulása

A fővárosi fenntartású Kun utcai Kórház és Rendelőintézet működésével kapcsolatban olyan adatok jutottak tudomásomra, hogy a rendkívül rossz körülmények ellenére évek óta húzódik az osztályok - többek között az égés és plasztikai sebészet - átköltöztetése a kijelölt és felújított épületbe.
Az Alkotmányban rögzített lehető legmagasabb szintű testi és lelki egészséghez, valamint az emberi méltósághoz való jog sérelmének gyanúja miatt hivatalból indítottam vizsgálatot, egyben információt kértem a fenntartó önkormányzattól és az Egészségügyi Minisztériumtól.

Megállapított tényállás

A Kun utcai Kórház égés-sebészeti osztály átköltöztetéséről korábban született döntés, új helye pedig a Szent István Kórház "B" épülete. Az építési munkák közel egy éve (1998. december vége) befejeződtek, ez év tavaszán pedig a műszaki átadás is megtörtént. A technológiai berendezések beszerzése, telepítése külön költséget igényelt a közbeszerzési törvény és rendelet szabályainak megtartásával.

Megkeresésemre a Fővárosi Önkormányzat főpolgármester-helyettese arról tájékoztatott, hogy ez két fő ütemet igényelt: aggregát telepítése és orvosi gázhálózat kiépítése, illetve technológiai szerelvények, orvosi eszközök szállítása és telepítése. A tájékoztatás részletes leírását adta az ezzel járó közbeszerzés minden mozzanatának, melyek végző következtetése az, hogy a beruházási és közbeszerzési ügyosztály nem tud felelősségteljes választ adni az átköltözés időpontjára, mert a tárgyalásos eljárás eredményessége nem prognosztizálható. A közbeszerzési eljárás hirdetményi feladása 1999. május 18-án történt, megjelenésére pedig 1999. június 9-én került sor.

Az ügy jogszabályi háttere

1995. évi XL. törvény a közbeszerzésekről

4. § (1) A közbeszerzés értékén a beszerzés megkezdésének időpontjában annak tárgyáért általában kért, illetve kínált - általános forgalmi adó nélkül számított - legmagasabb összegű ellenszolgáltatást kell érteni. 
(2) A közbeszerzés megkezdésén az előminősítési eljárásban való részvételre történő felhívást, az ajánlati felhívást vagy a részvételi felhívást tartalmazó hirdetmény közzétételének időpontját kell érteni.

Az érintett alkotmányos jog

1949. évi XX. törvény a Magyar Köztársaság Alkotmánya

54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.

70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai

A rendelkezésemre álló információ és az azt megerősítő fenntartói tájékoztatás alapján megállapítást nyert, hogy a kedvezőtlen körülmények között működő kórház, illetve érintett osztályainak átköltöztetése a műszaki átadást követően a mai napig nem történt meg.
A vizsgálat ügyben irreleváns, hogy milyen adminisztrációs okok akadályozták, és jelenleg is akadályozzák az átköltözést, ha ezek az akadályok nem elháríthatatlanok. A befogadó épület építésszerelési munkái 1998 december végére, a műszaki átadás 1999 márciusra teljesült, ezért a közbeszerzési eljárásra való hivatkozás nem fogadható el a körülmények indokolására. A fennálló helyzetet a fenntartó elismerte. A kórház jelenlegi helyzete, e feltételek közötti működése az emberi méltósághoz és a lehető legmagasabb szintű egészséghez való alkotmányos jogokkal összefüggésben a sérelem közvetlen veszélyét hordozza, a körülmények mielőbbi  megváltoztatása nem tűr halasztást.

Kezdeményezés 

Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felkérem a fenntartó Fővárosi Önkormányzat Közgyűlését, hogy a felhívott alkotmányos jogok veszélyének kiküszöbölése érdekében intézkedjen a mihamarabbi átköltöztetés lefolytatására. 

Budapest, 1999. október 18.

Dr. Polt Péter